ზოი კონსტანდოპულუ

ზოი კონსტანდოპულუ (, დ. 8 დეკემბერი, 1976, ათენი) — ბერძენი იურისტი, რომელიც სპეციალიზებულია საერთაშორისო სამართალსა და ადამიანის უფლებებში, პოლიტიკოსი. პარტია „თავისუფლების კურსის“ ლიდერი. 2023 წლიდან წარმოადგენს საბერძნეთის პარლამენტს. წარსულში, 2012-2015 წლებში პარლამენტის წევრი პარტია „სირიზას“ რიგებიდან. 2015 წელს დაიკავა პარლამენტის სპიკერის პოსტი.

ბიოგრაფია
ზოი კონსტანდოპულუ დაიბადა 1976 წლის 8 დეკემბერს, ათენში. იგი მემარცხენე აქტივისტების ოჯახიდანაა, რომლებიც ეწინააღმდეგებოდნენ „შავ პოლკოვნიკთა“ დიქტატურას. მამა — ნიკოს კონსტანდოპულოსი — 1993-2004 წლებში ხელმძღვანელობდა პარტია „სინასპისმოსს“ (რომელიც შემდგომში „სირიზას“ ბირთვს წარმოადგენდა), 1990-1993 და 1996-2007 წლებში იყო საბერძნეთის პარლამენტის დეპუტატი და ერთ-ერთი მთავარი ბრალმდებელი ანდრეას პაპანდრეუს წინააღმდეგ გამართულ სასამართლო პროცესზე. დედა — ლინა ალექსიუ — ჟურნალისტია.

სწავლობდა კერძო სკოლა კოსტას გიტონასში (CGS), რომელიც მდებარეობს პალინიში.

დაამთავრა ათენის უნივერსიტეტის იურიდიული ფაკულტეტი. 1999-2000 წლებში სწავლობდა პარიზის სორბონის უნივერსიტეტის იურიდიულ ფაკულტეტზე, სადაც სპეციალიზაციას გადიოდა ევროპის სისხლის სამართალში და ანტიკრიმინალურ პოლიტიკაში. მიენიჭა სამართლის მაგისტრის (LL.M.) ხარისხი. 2001-2002 წლებში სწავლობდა ნიუ-იორკში, კოლუმბიის უნივერსიტეტის იურიდიულ სკოლაში, სადაც ასევე მიიღო სამართლის მაგისტრის (LL.M.) ხარისხი.

2012 წლის 6 მაისის საპარლამენტო არჩევნების შედეგად ზოი კონსტანდოპულუ პირველად აირჩიეს საბერძნეთის პარლამენტის დეპუტატად პარტია „სირიზას“ სიით, ათენის პირველ საარჩევნო ოლქში. ხელახლა აირჩიეს იმავე წლის 17 ივნისის განმეორებით არჩევნებზე.

2015 წლის 25 იანვრის საპარლამენტო არჩევნების შემდეგ, 27 იანვარს ზოი კონსტანდოპულუ ნომინირებული იქნა საბერძნეთის პარლამენტის სპიკერის პოსტზე. 6 თებერვალს აირჩიეს რეკორდული 235 ხმით 298-დან. მას მხარი დაუჭირა ყველა საპარლამენტო ფრაქციამ, გარდა ულტრამემარჯვენე პარტია „ოქროს განთიადისა“ და სტალინისტური მიმართულების საბერძნეთის კომუნისტური პარტიისა. კონსტანდოპულუ გახდა ქვეყნის ისტორიაში ყველაზე ახალგაზრდა პარლამენტის თავმჯდომარე.

მისი ინიციატივით შეიქმნა და მისი ხელმძღვანელობით მოქმედებდა საბერძნეთის საგარეო ვალის აუდიტის კომიტეტი, რომლის მუშაობას კოორდინაციას უწევდა ერიკ ტუსენი. მკვეთრად აკრიტიკებდა პრემიერ-მინისტრ ალექსის ციპრასის — თავისივე პარტიის წარმომადგენლის — დათმობებს საერთაშორისო კრედიტორებთან მიმართებით და კატეგორიულად ეწინააღმდეგებოდა მათ მიერ წარდგენილ „მკაცრი ეკონომიის“ მოთხოვნებს.

ინიციატივა გამოიჩინა ორ მასშტაბურ კორუფციულ საქმეზე გამოძიების დაწყების მიზნით — კომპანიასთან „Siemens“ დაკავშირებულ სკანდალსა და საბერძნეთის ოლიგარქების მიერ საგადასახადო ვალდებულებების თავიდან არიდების საქმეზე, ე.წ. „ლაგარდის სიის“ საფუძველზე. ასევე ხელმძღვანელობდა სპეციალურ საპარლამენტო კომისიას, რომელიც მეორე მსოფლიო ომის დროინდელი გერმანული ოკუპაციისთვის საბერძნეთისთვის რეპარაციების მოთხოვნას აწარმოებდა.

პარლამენტის თავმჯდომარის პოსტს იკავებდა 2015 წლის 20 სექტემბრის არჩევნების შემდეგ ნიკოს ვუცისის არჩევამდე.

იგი ყოფილი აქტივისტი იყო რადიკალური მემარცხენე კოალიციის (სირიზა) რიგებში. 2015 წლის 20 სექტემბრის არჩევნებზე იბრძოდა პარტია „სახალხო ერთიანობის“ სიით, რომელიც „სირიზასგან“ გამოყოფილი მემარცხენე პლატფორმის საფუძველზე შეიქმნა. „სახალხო ერთიანობამ“ მიიღო 2.9% ხმა და ვერ გადალახა საპარლამენტო ბარიერი.

2016 წლის 19 აპრილს ზოი კონსტანდოპულუმ დააფუძნა საკუთარი მემარცხენე-პოპულისტური პარტია „თავისუფლების კურსი“.

2019 წლის ევროპარლამენტის არჩევნებზე პარტიამ მიიღო 1,61% ხმა. იმავე წლის საბერძნეთის საპარლამენტო არჩევნებზე პარტიამ მიიღო 1,47% და ვერ გადალახა საარჩევნო ბარიერი.

2023 წლის 21 მაისის არჩევნებზე „თავისუფლების კურსმა“ მიიღო 2,89% ხმა, თუმცა კვლავ ვერ მოახერხა პარლამენტში შესვლა.

2023 წლის 25 ივნისის განმეორებით არჩევნებზე პარტია „თავისუფლების კურსმა“ მიიღო 3,17% ხმა და მოიპოვა 8 მანდატი. ზოი კონსტანდოპულუ ხელახლა აირჩიეს დეპუტატად და 3 ივლისს დადო საპარლამენტო ფიცი.

პირადი ცხოვრება
2014 წელს ლუტრა-ედიფსოში ზოი კონსტანდოპულუ დაქორწინდა აპოსტოლოს მანტისზე (Απόστολος Μαντής), რომელიც მუშაობდა გემთმფლობელ კომპანიაში. მათ ერთმანეთი 2004 წელს ედიფსოში გაიცნეს. წყვილი 2022 წელს განქორწინდა.

ამჟამად ურთიერთობაშია ხელოვანთან და საბერძნეთის პარლამენტის წევრთან, დიამანდის კარანასტასისთან.

რესურსები ინტერნეტში


სქოლიო

კატეგორია:ქალები ეროვნებისა და როლის მიხედვით
კატეგორია:ბერძენი ქალი პოლიტიკოსები
კატეგორია:ცოცხალი ადამიანები